Dalok a szüretről
I.

A bihari hegyekről
Komor dalt írtam egyszer,
Áhítatos, komor dalt,
Volt benne szentség, kegyszer,
Egész újtestamentum
Bent lüktetett a dalba...
A bihari hegyekről
De másként zeng a dal ma!...

A bihari hegyekről
S a váradi hegyekről
Leszedik a csillagot
Most a magas egekről.
Egész ótestamentum
Feltámad mindig őszre,
Tudniillik az a rész,
Melynek Noé a hőse...

                   II.

Sokat ígért a kora mustra,
Készül is ám a tor a mustra.
Ha Ön a mustot szereti,
Hát kortyolhat most eleget,
De nemcsak vendéglőben sürget
Akkor majd tányért, meleget...

                   III.

A szüret lélek-emelő ügy,
A szüret kedves, szép dolog,
De legfőképp maga a lényeg,
Mely körül a szüret forog,
Több rendbeli Fausztot szült már
Az újabb és a régi kor:
Valamennyinek bölcsessége
Gretchen kisasszony volt s a ─ bor...

                   IV.

Cigány népe víg Tháliának
Ma majd mind egyig szüretelt,
Feltehető tehát ma ismét,
Hogy minden próba szünetelt.
Ámde azért, mert szüreteltek,
A helyzet nem túl fekete,
Meglátják, az előadásnak
Milyen gyors lesz a menete!...
Versek